༈ འབྲུག་བསྟོད་ཚིགས་བཅད་གོ་བདེར་སྦྱར་ན། དུས་གསུམ་གྱི་རྒྱལ་བ་ཐམས་ཅད་མཁྱེན་བརྩེ་མ་ལུས་པ་གཅིག་ཏུ་བསྡུས་པའི་བདག་ཉིད་འཕགས་པ་སྤྱན་རས་གཟིགས་དབང་ཕྱུག་ཡེ་ཤེས་རྡོ་རྗེ་ཞེས་ས་གསུམ་ན་སྙན་པར་གྲགས་པ་གང་གི་ཞབས་ཀྱི་པདྨོ་དྲི་མ་མེད་པ་ལ། ཡན་ལག་མཆོག་གིས་གཏུགས་ཏེ་དུས་དང་རྣམ་པ་ཐམས་ཅད་པར་གུས་པས་ཕྱག་འཚལ་ཞིང་སྐྱབས་སུ་མཆིའོ།། ཕུན་ཚོགས་དགེ་ལེགས་བྱེ་བས་རབ་བསྐྲུན་ཞིང་། །རྒྱ་ཆེན་ཡོན་ཏན་ཕུང་པོའི་གཏེར་གྱུར་པའི། །འཇིག་རྟེན་དབང་ཕྱུག་དཔལ་ལྡན་འབྲུག་པ་ལ། །གསོལ་བ་འདེབས་སོ་བྱིན་གྱིས་བརླབ་ཏུ་གསོལ། །མི་བཟད་བདུད་ཀྱི་དགྲ་ཐབས་བཟློག་དཀའ་བ། །སྙིང་སྟོབས་མཚོན་ཆ་རྣོན་པོས་ལེགས་འཇོམས་པའི། །ཕན་བདེའི་དཔུང་ཆེན་དཔལ་ལྡན་འབྲུག་པ་ལ། །གསོལ་བ༴ ཉི་འོད་ལན་བརྒྱར་མཐོང་བའི་པདྨོ་བཞིན། །ཡོན་ཏན་བདུད་རྩིའི་ཚོགས་ཀུན་རབ་རྒྱས་པས། །ཉོན་མོངས་གདུང་སེལ་དཔལ་ལྡན་འབྲུག་པ་ལ། །གསོལ་བ༴ ཞི་སྐུ་བསམ་གྱིས་མི་ཁྱབ་གསལ་གནས་ལས། །
གཟུགས་སྐུའི་འོད་ཀྱིས་འགྲོ་བློའི་མུན་སེལ་བའི། །བསྟན་པའི་གཉེན་གཅིག་དཔལ་ལྡན་འབྲུག་པ་ལ། །གསོལ་བ༴ མཁྱེན་རབ་ཐུགས་རྗེའི་ཆ་ཤས་ཡོངས་རྫོགས་པས། །རྨད་བྱུང་ནུས་པའི་འོད་དཀར་འབུམ་ཕྲག་ཅན། །རྒྱུ་སྐར་དབང་པོ་དཔའ་ལྡན་འབྲུག་པ་ལ། གསོལ་བ༴ སྟོབས་བཅུའི་ལུས་གྲིམས་མི་འཇིགས་མཆེ་བ་བཞི། །མ་འདྲེས་ཆོས་ཀྱི་རལ་པ་རབ་མཛེས་པའི། །སྨྲ་བའི་སེང་གེ་དཔལ་ལྡན་འབྲུག་པ་ལ། །གསོལ་བ༴ ཚོགས་གཉིས་རྩ་བ་རབ་བརྟན་ཕར་ཕྱིན་བཅུའི། །ཡལ་གའི་ཁྱོན་ཡངས་སྐུ་གསུམ་འབྲས་ཕྱུག་པའི། །དཔག་བསམ་དབང་པོ་དཔའ་ལྡན་འབྲུག་པ་ལ། །གསོལ་བ༴ གདོང་བཞི་ཉེ་དབང་མིག་སྟོང་དྲེགས་པའི་ཚོགས། །གྲགས་པ་འཆི་མེད་རྔ་ཡིས་ཟིལ་མནན་པའི། །
སྙན་པས་ཀུན་ཁྱབ་དཔལ་འབྲུག་པ་ལ། །གསོལ་བ༴ ཅིག་ཅར་མངོན་མཐོ་ངེས་ལེགས་དཔལ་ཡོན་གྱི། །སྤྱོད་ཡུལ་གནས་པའི་བསམ་པ་རྫོགས་བྱེད་པས། །ཕོངས་པ་ཀུན་སེལ་དཔའ་ལྡན་འབྲུག་པ་ལ། །གསོལ་བ༴ ཆོས་ཕུང་བྱེ་བའི་ཆུ་ཀླུང་མངོན་འབབ་ཅིང་། །ཐེག་གསུམ་ནོར་བུའི་ཚོགས་ཀྱི་ཡོངས་གཏམས་པའི། །རིན་ཆེན་འབྱུང་གནས་དཔའ་ལྡན་འབྲུག་པ་ལ། །གསོལ་བ༴ ལེགས་བཤད་ཟེར་གྱིས་འཇིག་རྟེན་ཡོངས་འགེངས་པས། །ཟླ་ཉི་སྐྱེངས་ཏེ་སྐབས་གསུམ་ལམ་འབྲོས་པའི། །ལུས་ཅན་མིག་མཆོག་དཔའ་ལྡན་འབྲུག་པ་ལ། །གསོལ་བ༴ བརྒྱད་ཁྲི་བཞི་སྟོང་ཆོས་ཀྱི་ཆར་ཆེན་པོས། །འགྲོ་ལ་དགེ་བའི་ལོ་ཏོག་སྨིན་བྱེད་པའི། །ཐུགས་རྗེའི་ཆུ་འཛིན་དཔའ་ལྡན་འབྲུག་པ་ལ། །གསོལ་བ༴ ཁྱོད་ལ་བསྟོད་པའི་དགེ་བ་གང་ཐོབ་པས། །འགྲོ་འདིས་ཡོན་ཏན་མཐའ་ཡས་མགོན་པོ་རྣམས། །མཐོང་ནས་ཆོས་སྤྱན་དྲི་མེད་རབ་སྐྱེས་ཏེ། །བྱང་ཆུབ་དམ་པ་མྱུར་དུ་ཐོབ་པར་ཤོག །མགོན་པོ་ཁྱོད་ཀྱི་གསུང་རབ་རྟག་ཉན་ཞིང་། །དད་རྩེ་བརྩོན་པས་བྱང་ཆུབ་ལམ་ཐམས་ཅད། །རྫོགས་དང་རྒྱལ་བའི་ཞིང་ཀུན་སྦྱོང་བྱེད་ཅིང་། །སེམས་ཅན་ཐམས་ཅད་སྨིན་མཛད་ཉིད་གྱུར་ཅིག ། ཅེས་པ་འདི་ནི་ཅོག་བུ་པ་གཡའ་བཟང་པས་བསྐུལ་བའི་ངོར།  ཤཱཀྱའི་དགེ་སློང་མི་ཕམ་པདྨ་དཀར་པོས་ཤར་ཀོང་པོའི་སའི་ཆ་རྡོ་གཞོང་དང་ཉེ་བའི་སྒར་དུ་སྦྱར་བའོ།།